**ΔΕΛΤΙΟ ΤΥΠΟΥ**

**Παγκόσμια Ημέρα Στοματικής Υγείας**

Η Παγκόσμια Ημέρα Στοματικής Υγείας έχει καθιερωθεί από τη Διεθνή Ομοσπονδία Οδοντιάτρων (FDI) να εορτάζεται κάθε 20η Μαρτίου. Φετινό σύνθημα είναι «Να είσαι περήφανος για το στόμα σου. Προστάτεψε τη στοματική σου υγεία κατά τη διάρκεια της πανδημίας COVID-19» «Be proud of your mouth. Protect your oral health during the COVID-19 pandemic”- σύνθημα το οποίο αποσκοπεί στο να αναδείξει τη σημασία της στοματικής υγείας ως αλληλένδετου παράγοντα που επηρεάζει τη γενική υγεία και ποιότητα ζωής και την οποία όλοι πρέπει να απολαμβάνουμε αλλά και να είμαστε περήφανοι.

Ειδικότερα η φετινή εκστρατεία στοχεύει στο να ευαισθητοποιήσει τους πολίτες αναφορικά με την ευθύνη που έχουν να λαμβάνουν όλα εκείνα τα προληπτικά μέτρα που θα διασφαλίσουν και θα προάγουν τη στοματική τους υγεία, ιδιαίτερα κατά την περίοδο της πανδημίας, αλλά παράλληλα και την ευθύνη των οδοντιάτρων να εκπαιδεύσουν τους ασθενείς τους προς την κατεύθυνση της πρόληψης καθώς και την έγκαιρη διάγνωση των στοματικών παθήσεων.

Ιδιαίτερα οι πολίτες προτρέπονται να μην αναβάλουν την επίσκεψη στον οδοντίατρο αφού σε όλες τις οδοντιατρικές κλινικές λαμβάνονται τα ενδεικνυόμενα προληπτικά μέτρα για αποφυγή μετάδοσης του κορωνοιού συμμορφούμενοι με τα Διατάγματα του Υπουργείου Υγείας. Για το σκοπό αυτό οι πολίτες προτρέπονται όπως έρχονται σε τηλεφωνική επικοινωνία προηγουμένως για να κλείνουν ραντεβού και να τηρούν πιστά τις οδηγίες που θα τους δίνονται σε σχέση με την προσέλευσή τους.

Υπενθυμίζεται ότι η προληπτική οδοντιατρική φροντίδα έχει συμπεριληφθεί στις αποζημιωμένες από το ΟΑΥ υπηρεσίες υγείας και περιλαμβάνει τα ακόλουθα:

* **Δικαιούχοι μέχρι 4 ετών μία (1) επίσκεψη το χρόνο για: Έλεγχο στοματικής κοιλότητας και ενημέρωση** δικαιούχου/γονέα/κηδεμόνα για τη σωστή στοματική υγιεινή τις σωστές διατροφικές συνήθειες του παιδιού για την αποφυγή τερηδόνας, τις στοματικές συνήθειες (θηλασμός δακτύλου, πιπίλας κλπ) και την αντιμετώπισή τους κ.α.
* **Δικαιούχοι 4-6 ετών** **μία (1) επίσκεψη το χρόνο για:** Αποτρύγωση, έλεγχο στοματικής κοιλότητας και ενημέρωση δικαιούχου/γονέα/κηδεμόνα για τη σωστή στοματική υγιεινή, τις σωστές διατροφικές συνήθειες του παιδιού για την αποφυγή τερηδόνας, τις στοματικές συνήθειες (θηλασμός δακτύλου, πιπίλας κλπ) και την αντιμετώπισή τους κ.α.
* **Δικαιούχοι 6-12 ετών μία (1) επίσκεψη το χρόνο για**: Αποτρύγωση, τοπική εφαρμογή φθορίου και έλεγχο στοματικής κοιλότητας. *Διευκρινίζεται ότι μετά από επικοινωνία με ΟΑΥ μας διασαφηνίστηκε ότι στην κατηγορία αυτή περιλαμβάνονται παιδιά ηλικία 6 ετών και 360 ημερών (άρα 7 ετών!).*
* **Δικαιούχοι 12 ετών και άνω μία (1) επίσκεψη το χρόνο** **για:** Αποτρύγωση και έλεγχο στοματικής κοιλότητας μία φορά τον χρόνο

Ενημερώνεται το κοινό ότι από την 1η Μαρτίου 2021 οι Οδοντιατρικές Υπηρεσίες έχουν συμβληθεί με τον ΟΑΥ και συμπεριλαμβάνονται στου παρόχους προληπτικής οδοντιατρικής φροντίδας

Περαιτέρω και για διασφάλιση της στοματικής υγείας οι πιο κάτω συμβουλές είναι ωφέλιμο να ακολουθούνται:

1. Καθημερινό βούρτσισμα των δοντιών τουλάχιστον 2 φορές την ημέρα με φθοριούχα οδοντόκρεμα, για τουλάχιστον 2 λεπτά
2. Περιορισμός της κατανάλωσης ζάχαρης στη διατροφή, και
3. Τακτική επίσκεψη στον οδοντίατρο για πρόληψη και έγκαιρη ανίχνευση και αντιμετώπιση τυχόν στοματολογικών προβλημάτων.

Στα πλαίσια της λήψης προληπτικών μέτρων για την αποφυγή μετάδοσης του κορωνοϊού COVID-19 στην Κύπρο οι Οδοντιατρικές Υπηρεσίες δε θα πραγματοποιήσουν την καθιερωμένη δωρεάν οδοντιατρική εξέταση που πραγματοποιούσαν με τις κινητές οδοντιατρικές μονάδες έξω από διάφορα νοσοκομεία

Σας ευχαριστούμε για την κατανόηση

\_\_\_\_\_\_\_\_\_\_\_\_\_

20 Μαρτίου 2021